**Informatīvais ziņojums**

**par plānā “Organizētās noziedzības novēršanas un apkarošanas**

**plāns 2018. - 2020. gadam” paredzēto pasākumu izpildi**

Izmantotie saīsinājumi:

ADAS - Automatizētas datu apstrādes sistēmas

ARO - Noziedzīgi iegūtu līdzekļu atguves dienests (starptautiski "Asset Recovery Office")

DP - Drošības policija (no 2019.gada 1. janvāra mainīts nosaukums uz Valsts drošības dienests (VDD)

EMPACT - Eiropas daudznozaru platforma pret noziedzības draudiem

EP - Eiropas Padome

ES - Eiropas Savienība

FID - Finanšu izlūkošanas dienests

ĢP - Latvijas Republikas Ģenerālprokuratūra

IeM - Iekšlietu ministrija

IDB - Iekšējās drošības birojs

IeM IC - Iekšlietu ministrijas Informācijas centrs

IeVP - Ieslodzījumu vietu pārvalde

KAIS - Kriminālizlūkošanas atbalsta informācijas sistēma

KNAB - Korupcijas novēršanas un apkarošanas birojs

MP - Militārā policija

NKIM - Nacionālais kriminālizlūkošanas modelis

NNP - Noziedzības novēršanas padome

NVO - Nevalstiskās organizācijas

ONNAP - Organizētās noziedzības novēršanas un apkarošanas plāns 2018.-2020. gadam

SAB - Satversmes aizsardzības birojs

SOCTA - Organizētās noziedzības draudu izvērtējums

SSEG - NKIM specializētā starpinstitūciju ekspertu darba grupa

TAI - tiesībaizsardzības iestādes (VID, VP, VRS, DP, ĢP, KNAB, SAB)

VID - Valsts ieņēmumu dienests

VP - Valsts policija

VP GKrPP - Valsts policijas Galvenā Kriminālpolicijas pārvalde

VP GKrPP ENAP - Valsts policijas Galvenās Kriminālpolicijas pārvaldes Ekonomisko noziegumu apkarošanas pārvalde

VPK - Valsts policijas koledža

VPKP - Valsts policijas Kriminālistikas pārvalde

VRS - Valsts robežsardze

VTEB - Valsts tiesu ekspertīžu birojs

Informatīvais ziņojums ir sagatavots saskaņā ar Ministru kabineta 2018. gada 28. februāra rīkojuma Nr. 90 (prot. Nr. 13 42. §) 6. punktā doto uzdevumu. Atbilstoši minētajam uzdevumam Iekšlietu ministrijai uzdots - ņemot vērā ONNAP īstenošanā iesaistīto institūciju iesniegto informāciju, sagatavot un iekšlietu ministram līdz 2021. gada 31. maijam iesniegt noteiktā kārtībā Ministru kabinetā informatīvo ziņojumu par ONNAP paredzēto pasākumu izpildi.

ONNAP ir vidēja termiņa politikas plānošanas dokuments, kuru izstrādājusi Iekšlietu ministrija sadarbībā ar Tieslietu ministriju, Finanšu ministriju, kā arī TAI.

ONNAP mērķis - efektivizēt ar organizēto noziedzību saistītu noziedzīgo nodarījumu novēršanu un apkarošanu, samazinot to negatīvo ekonomisko ietekmi, un radīt pilnvērtīgus apstākļus TAI cīņai ar organizētu noziedzību.

Mērķa īstenošanai tika noteikti divi darbības virzieni:

1. Veidot vienotu valsts pārvaldes institūciju nodarbināto izpratni un zināšanas par prioritārajām organizētās noziedzības darbības jomām un ietekmi (apdraudējuma līmenis, tendences, dinamika, struktūra) uz valsts ekonomiskajām (finanšu) interesēm un iedzīvotāju drošību.

2. Efektivizēt TAI darbību organizētās noziedzības novēršanas un apkarošanas prioritārajās jomās, t.sk. pilnveidojot sadarbību ar citām institūcijām un sabiedrību.

Politikas rezultāts īstenojot ONNAP tika noteikts - uzlabota personu un sabiedrības drošība valstī, samazinot organizētās noziedzības draudus.

 ONNAP īstenošanā iesaistītajām institūcijām plānotos pasākumus 2018. gadā tika paredzēts īstenot tām jau piešķirto valsts budžeta līdzekļu ietvaros. Jautājums par papildu valsts budžeta līdzekļu piešķiršanu ONNAP īstenošanai 2019. gadā un 2020. gadā tika izskatīts Ministru kabinetā kopā ar visu ministriju un centrālo valsts iestāžu iesniegtajiem papildu finansējuma pieprasījumiem gadskārtējā valsts budžeta likumprojekta un vidēja termiņa budžeta ietvara likumprojekta sagatavošanas un izskatīšanas procesā atbilstoši valsts budžeta finansiālajām iespējām. Vairāku plāna pasākumu īstenošanai ONNAP paredzētais papildus nepieciešamais finansējums netika piešķirts, līdz ar to šos pasākumus atbildīgajām iestādēm nebija iespēju īstenot.

Detalizēts ONNAP iekļauto uzdevumu izpildes pārskats pievienots šī ziņojuma pielikumā.

**ONNAP paredzēto pasākumu īstenošanas izvērtējums par pirmo rīcības virzienu -** **veidot vienotu valsts pārvaldes institūciju nodarbināto izpratni un zināšanas par prioritārajām organizētās noziedzības darbības jomām un ietekmi (apdraudējuma līmenis, tendences, dinamika, struktūra) uz valsts ekonomiskajām (finanšu) interesēm un iedzīvotāju drošību**

* 1. *Izstrādāt nacionālo Smagās un organizētās noziedzības draudu novērtējuma metodoloģiju, sasaistot to ar Eiropola izstrādāto SOCTA metodoloģiju.*

2019. gada 29. aprīlī Valsts policija sadarbībā ar Iekšlietu ministrijas Informācijas centru un Valsts robežsardzi uzsāka Eiropas Savienības Iekšējās drošības fonda 2014.–2020. gada Nacionālās programmas projekta Nr. VP/IDF/2019/1 “Nacionālās kriminālizlūkošanas infrastruktūras un sistēmas izveide” (NKIM projekts) īstenošanu. Minētā projekta ietvaros 2020. gadā tika izstrādātas divas metodoloģijas, t.i., metodoloģija, kas nosaka galvenos principus informācijas vākšanai un analīzei saistībā ar nacionāla līmeņa organizētās noziedzības grupām (nSOCTA) un metodoloģija organizētās noziedzības grupu prioritizēšanai atkarībā no to bīstamības. nSOCTA un organizēto grupu bīstamības izvērtēšanas metodoloģija ir noderīga izmantošanai visām Latvijas tiesībaizsardzības iestādēm, kuru kompetencē ir smagās un organizētās noziedzības apkarošana, lai izstrādātu vienotu nSOCTA, uz kuras pamata prioritizēt darbu un koordinēti pieņemt dažāda līmeņa lēmumus starpinstitūciju līmenī. Tika izveidota arī specializēta starpinstitūciju ekspertu darba grupa, kurā TAI analītiķi pilnveido nSOCTA un organizēto grupu bīstamības izvērtējuma metodoloģijas.

Šīs metodoloģijas ļauj attīstīt NKIM operatīvā līmeņa sadarbību starp TAI, kā arī uzlabot NKIM TAI kriminālizlūkošanas analītiskā ziņojuma kvalitāti, jo ir iespējams sniegt padziļinātu un vienota formāta noziedzības situācijas izvērtējumu ar organizētās noziedzības grupu novērtējumu pēc apdraudējuma līmeņa.

Tāpat ir izstrādātas organizētās noziedzības, smago un sevišķi smago noziegumu apkarošanas efektivitātes monitoringa metodes un pamatojoties uz tām ir sagatavoti trīs secīgi monitoringa ziņojumi par tabakas izstrādājumu nelikumīgu apriti (par 2017., 2018. un 2019. gadu). 2019. gadā tika uzsākta naftas produktu nelikumīgas aprites monitoringa metodes izstrāde, kā arī akcīzes nodokļa plaisas novērtēšanas metodoloģijas izstrāde. 2020. gada 1. ceturksnī tika pabeigti pirmie aprēķini par akcīzes nodokļa plaisu un 2020. gada beigās tika sagatavota akcīzes nodokļa plaisas naftas produktiem aprēķina metodoloģija. Šīs monitoringa metodes ļauj novērtēt organizētās noziedzības tendences un tās apkarošanas efektivitāti prioritārajās jomās, taču būtu paplašināms to jomu loks, kurām šādas metodes tiek pielāgotas un izmantotas noziegumu apkarošanas efektivitātes monitoringam.

Noziedzības novēršanas un apkarošanas efektivitātes novērtēšanas metodika atbilstoši katras noziedzības darbības jomas specifikai pārskata periodā netika izstrādāta, tomēr tiek plānots tās izstrādes nepieciešamību izvērtēt nSOCTA pilnveidošanas procesā. VP pieteikumā NKIM projekta otrās kārtas īstenošanai, ņemot vērā kriminālizlūkošanas informācijas apritei nepieciešamos instrumentus nacionālā un starptautiskā līmenī, paredzēta arī aktivitāte – Kriminālizlūkošanas sistēmas un procesu pilnveidošana, ieviešot kvalitātes vadības sistēmas elementus, t.sk. nSOCTA metodoloģijas attīstība, piesaistot kompetentas TAI, citas kompetentas iestādes, institūcijas, privātās organizācijas, nevalstiskās organizācijas un akadēmiskās izglītības iestādes, kā arī pētniekus, un paplašinot nSOCTA metodoloģijas izstrādes darba grupu ar starptautiskiem ekspertiem un ieinteresētām personām.

Līdz ar to ONNAP pasākums 1.1. ir īstenots daļēji, jo ir izstrādāta visām TAI vienota un ar Eiropola izstrādāto SOCTA metodoloģiju sasaistīta identificēto organizētās noziedzības grupu novērtēšanas metode, ir izstrādātas organizētās noziedzības, smago un sevišķi smago noziegumu apkarošanas efektivitātes monitoringa metodes atbilstoši katras prioritārās noziedzības jomas specifikai, kuras ir nepieciešams arī pilnveidot un paplašināt to pielietojumu, bet noziedzības novēršanas un apkarošanas efektivitātes novērtēšanas metodiku atbilstoši katras noziedzības darbības jomas specifikai ir plānots izstrādāt nākotnē, NKIM projekta otrās kārtas ietvaros.

*1.2. Sagatavot kriminālizlūkošanas analītiskos ziņojumus, kuros ietvert informāciju par noziedzības, tās jomas vai atsevišķu noziedzības fenomenu aktuālo situāciju salīdzinājumā ar iepriekšējā laika periodā (ņemot vērā vismaz divu iepriekšējo gadu) noziedzības situāciju veicinošiem faktoriem, veiktajiem un veicamajiem pasākumiem.*

Ir sagatavoti TAI kriminālizlūkošanas analītiskie ziņojumi par 2018., 2019., 2020. gada 1. pusgadu, kā arī par 2018. un 2019. un 2020. gadu, kuros ir izvērtēta noziedzības situācija un konstatētās noziedzības attīstības tendences salīdzinājumā ar iepriekšējo laika periodu, identificēti problēmjautājumi, sniegti to iespējamie risinājumi un šo risinājumu izpildes gaitas apraksts, kā arī atbilstoši TAI ekspertu sniegtajam viedoklim noteikts noziedzības jomu radītais apdraudējuma līmenis, pastiprinātu uzmanību pievēršot prioritāro noziedzīgo nodarījumu apkarošanai.

2019. un 2020. gadā NKIM projekta ietvaros, tika izstrādātas un precizētas visas plānotās izmeklēšanas metodikas prioritārajos kriminālizlūkošanas virzienos. Divas no metodikām tiks precizētas 2021. gadā pēc problēmjautājumu izskatīšanas Tieslietu ministrijas pastāvīgajā Kriminālprocesa likuma darba grupā attiecībā uz Kriminālprocesa likumā paredzēto speciālo izmeklēšanas darbību īstenošanu. Papildus 2019. gadā tika izstrādātas Vadlīnijas noziedzīgi iegūtu līdzekļu legalizēšanas izmeklēšanai, savukārt 2020. gada janvārī NKIM ietvaros izveidotās SSEG darbības rezultātā tika pabeigta Vadlīniju noziedzīgi iegūtas mantas konfiskācijas nodrošināšanai izmeklēšanas stadijā paplašināšana, izstrādājot metodiskās rekomendācijas – Ierosinājumu/Lēmumu projektus par aresta uzlikšanu mantai (ar komentāriem) un Ierosinājumu/Lēmumu projektus par no kredītiestādēm vai finanšu iestādēm to rīcībā esošo neizpaužamo ziņu vai dokumentu pieprasīšanu (ar komentāriem).

ONNAP pasākums 1.2. ir īstenots pilnībā.

*1.3. Izstrādāt priekšlikumus izskatīšanai NNP.*

TAI vadības darba grupas sanāksmēs, izskatot sagatavotos TAI kriminālizlūkošanas analītiskos ziņojumus, kā arī konstatētos problēmjautājumus un to iespējamos risinājumus, par katru identificēto problēmjautājumu atbildīgās iestādes sagatavoja vēstules ar šī jautājuma izklāstu un risinājuma variantiem un nosūtīja kompetentajām institūcijām un iestādēm, t.sk. NNP. 2020. gada oktobrī NNP sēdē tika aktualizēts tās formāts un loma TAI kapacitātes stiprināšanā, kā arī nolemts izstrādāt rīcības plānu “Noziedzības novēršanas padomes rīcības plāns laikposmam no 2021. līdz 2026. gadam” NNP uzdevumu izpildei. Minētajā plānā ir paredzēti trīs darbības virzieni:

1) Risku vadība un prioritāšu noteikšana;

2) Iestāžu darbības kvalitāte, efektivitāte un sadarbība;

3) Atbildība par rezultātu sasniegšanu.

Iekšlietu ministrija un tās padotības iestādes, kā arī citas ONNAP īstenošanā iesaistītās institūcijas iesniedza priekšlikumus un piedalījās rīcības plāna NNP uzdevumu izpildei izstrādes procesā.

Tomēr priekšlikumi izskatīšanai NNP par prioritārajiem organizētās noziedzības apkarošanas virzieniem, konkrētu noziedzības jomu apkarošanas politikas plānošanas dokumentiem un pasākumiem to ietvaros, organizētās noziedzības apkarošanas efektivitāti, kā arī finansējuma un cita veida resursu apjoma noteikšanai, tai skaitā izvērtējot papildu valsts budžeta līdzekļu piešķiršanas nepieciešamību, kā paredzēts ONNAP, pilnā apmērā izstrādāti netika, līdz ar to ONNAP pasākums 1.3. ir īstenots daļēji.

Tā kā NKIM paredzēts stiprināt un attīstīt kā NNP stratēģisko noziedzības analīzes un monitoringa rīku, t.sk. veicot analīzi par noziedzību valstī, tās tendencēm, veicinošiem un mazinošiem faktoriem, ir būtiski turpmāk saskaņot NKIM darbību ar NNP darbību.

*1.4. TAI katru gadu atbilstoši kompetencei izvērtēt, kāda līmeņa apmācības ir nepieciešamas kriminālizlūkošanā iesaistītajiem nodarbinātajiem un iekļaut tās profesionālās pilnveides kursu plānos, lai nodrošinātu pastāvīgas iespējas paaugstināt nodarbināto kvalifikācijas līmeni kriminālizlūkošanas jomā.*

TAI regulāri tika veikts izvērtējums par nepieciešamajām apmācībām kriminālizlūkošanas jomā un amatpersonas regulāri tika apmācītas ar kriminālizlūkošanu saistītās pieaugušo neformālās izglītības programmās, proti:

1) „Kriminālizlūkošanas modelis. Vispārīgā izpratne” – 2018. gadā – 49; 2019. gadā – 63; 2020. gadā – 24 amatpersonas (kopā 136 amatpersonas);

2) „Informācijas tehnoloģiju izmantošana noziedzīgu nodarījumu apkarošanā” – 2018. gadā – 16; 2019. gadā – 11; 2020. gadā – 6 amatpersonas (kopā 33 amatpersonas).

Tāpat TAI amatpersonas ir apguvušas virkni apmācību kriminālizlūkošanas un analītiskā darba jomā ārvalstu sadarbības partneru piedāvātajos apmācību formātos (skat. informatīvā ziņojuma pielikumā par pasākumu 1.7.).

2019. gadā tika izstrādātas arī divas pieaugušo neformālās izglītības programmas - "Operatīvā analīze" un "Stratēģiskā analīze", kas tika iekļautas profesionālās pilnveides kursu plānos. Tomēr, ņemot vērā, ka šo izglītības programmu īstenošanai ONNAP pasākuma 1.6. ietvaros papildus finanšu līdzekļi netika piešķirti, kā arī Covid-19 pandēmijas dēļ ieviestos ierobežojumus 2020. gadā, analītiķu apmācības šajās programmās 2020. gadā netika īstenotas. To īstenošana tiek plānota 2021. gada rudenī.

VPK īstenotajā profesionālās pilnveides izglītības programmā “Policijas darba pamati” mācību priekšmetā “Izmeklēšanas pamati” ir iekļauta tēma “Kriminālizlūkošana” 8 akadēmisko stundu apjomā.

TAI regulāri ir vērtējušas to, kāda līmeņa apmācības ir nepieciešamas kriminālizlūkošanā iesaistītajiem nodarbinātajiem, kāda ir to efektivitāte un ir izstrādātas arī nepieciešamās izglītības programmas, iekļaujot tās profesionālās pilnveides kursu plānos. Līdz ar to, ONNAP pasākums 1.4. ir īstenots pilnībā.

*1.5. Veikt TAI nodarbināto pastāvīgu profesionālo apmācību un kvalifikācijas paaugstināšanu organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomā. Iedibināt TAI kopīgu semināru rīkošanu par aktuālajiem problēmjautājumiem organizētās noziedzības, ekonomisko un finanšu noziegumu, smago un sevišķi smago noziegumu jomā, ar mērķi novērst atšķirīgu izpratni, praksi un panākt vienotu metodoloģiju minēto noziegumu apkarošanā, novēršanā un izmeklēšanā, tādējādi sekmējot pirmstiesas izmeklēšanas darbības kvalitāti un ātrāku to iztiesāšanas norisi.*

Papildus VP un VPK nodrošinātajām regulārajām, kā arī ārējo sadarbības partneru organizētajām apmācībām TAI (skat. informatīvā ziņojuma pielikumā par pasākumiem 1.5. un 1.7.), Valsts administrācijas skolas īstenotā Eiropas Sociālā fonda projekta Nr. 3.4.2.0/15/I/002 “Valsts pārvaldes cilvēkresursu profesionālā pilnveide korupcijas novēršanas un ēnu ekonomikas mazināšanas jomā” ietvaros 2018. gadā tika apmācītas 638 VP amatpersonas, 2019. gadā 345 amatpersonas un 2020. gadā 240 amatpersonas.

Tiesu administrācijas Eiropas Sociālā fonda projekta “Justīcija attīstībai” (Nr. 3.4.1.0/16/I/001) ietvaros 2018. gadā apmācītas 284 VP amatpersonas, 2019. gadā 284 amatpersonas, 2020. gadā 367 amatpersonas.

Apmācības īstenotas ļoti plašā spektrā tēmu organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomās par korupcijas apkarošanu, analītisko programmatūru izmantošanu, noziedzīgi iegūtu līdzekļu legalizēšanas novēršanu un apkarošanu, kibernoziegumu izmeklēšanu, ēnu ekonomikas apkarošanu un ekonomisko noziegumu izmeklēšanu, darbu nozieguma vietā, elektroniskajiem pierādījumiem, stratēģisko plānošanu, pierādīšanas teoriju, tajā skaitā pieredzes apmaiņas pasākumi par sadarbību starp tiesībaizsardzības institūcijām, prokuratūru un tiesām, vienotas izpratnes veicināšanai par noziegumu novēršanu un izmeklēšanu un vienotu izmeklēšanas metodoloģiju ieviešanai.

Līdz ar to ONNAP pasākums Nr. 1.5. ir īstenots pilnībā un tā ietvaros iesāktās aktivitātes apmācību jomā un vienotas izpratnes veidošanā par izmeklēšanas metodoloģiju ir turpināmas regulāri, jo noziedzības apkarošanas problēmjautājumi aktualizējas regulāri, mainoties situācijai pasaulē, sabiedrībā un noziedzīgajā vidē.

*1.6. Izstrādāt un īstenot analītiķu pieaugušo izglītības programmas (operatīvā analīze, stratēģiskā analīze) ar mērķi attīstīt un nodrošināt analītiķu apmācību iespējas Latvijā.*

2019. gadā VPK tika izstrādātas divas analītiķu pieaugušo izglītības programmas “Operatīvā analīze” un “Stratēģiskā analīze” 40 stundu apjomā.

Tomēr, ņemot vērā, ka šo izglītības programmu īstenošanai ONNAP pasākuma 1.6. ietvaros papildus finanšu līdzekļi netika piešķirti, kā arī Covid-19 pandēmijas dēļ ieviestos ierobežojumus 2020. gadā, analītiķu apmācības šajās programmās 2020. gadā netika īstenotas. To īstenošana tiek plānota 2021. gada rudenī.

ONNAP pasākums 1.6. ir īstenots daļēji, jo tā īstenošanai netika piešķirti nepieciešamie finanšu līdzekļi, tomēr analītiķu apmācību nepieciešamība nav zaudējusi aktualitāti un to ir nepieciešams īstenot turpmāk.

*1.7. Atbilstoši kompetencei nodrošināt iespējas analītiķiem paaugstināt kvalifikāciju radniecīgos dienestos ārvalstīs un starptautisko organizāciju, t.sk. Eiropola piedāvātajos apmācības kursos, lai nodrošinātu ārvalstu labākās prakses pārņemšanu un analītiķu kvalifikācijas atbilstību Eiropola un citu ES dalībvalstu vispārējam līmenim analītiskā darba jomā.*

2019. gada septembrī informāciju tehnoloģiju uzņēmuma IBM reģionālo pārstāvju organizētas apmācības par informācijas vizuālās analīzes rīkiem IBM i2 tika nodrošinātas trīs grupām (kopā 40 VP amatpersonas). VP amatpersonas regulāri piedalījās arī Eiropas Savienības Tiesībaizsardzības apmācības aģentūras (CEPOL) piedāvātajās apmācībās un pieredzes apmaiņas programmās, Starptautiskās Kriminālpolicijas organizācijas - Interpola un Eiropas Savienības tiesībaizsardzības aģentūras - Eiropola organizētajos semināros un konferencēs, kā arī atsevišķu ārvalstu TAI struktūrvienību organizētajos kursos.

VID, KNAB, VRS un IDB amatpersonas regulāri ir piedalījušās tādu starptautisku organizāciju organizētajās apmācībās kā OECD, CEPOL, Interpola, Eiropola, Eiropas Biroja krāpšanu apkarošanai (OLAF), kā arī dažādu ASV drošības institūciju organizētajos kursos analītiķiem par analītisko darbu un tā tehnoloģiskajām iespējām.

ONNAP pasākums 1.7. ir īstenots, tomēr, lai pilnībā nodrošinātu analītiķu kvalifikācijas atbilstību Eiropola un citu ES dalībvalstu vispārējam līmenim analītiskā darba jomā, analītiķu apmācības starptautiskā līmenī ir regulāri turpināmas.

*1.8. Izpētīt un apkopot informāciju par analītiskā darba ieviešanas lietderīgumu un tā ietekmi TAI darbā. Apzināt jaunākos sasniegumus analītiskajā darbā un metodikā, veicināt to ieviešanu TAI iestāžu darbā, sniegt priekšlikumus kriminālizlūkošanas pilnveidošanai.*

TAI analītiskās kapacitātes uzlabošanai ir veikta virkne pasākumu, piemēram, 2019. gada 29. aprīlī tika uzsākta un tiek turpināta NKIM projekta īstenošana. Projektā paredzēts realizēt nacionālās kriminālizlūkošanas infrastruktūras un sistēmas izveides 1. posmu, to attīstot Iekšlietu ministrijas sistēmas iestādēs (Valsts policijā, Valsts robežsardzē). Īstenojot šo projektu, tiks izveidota kriminālizlūkošanas informācijas uzkrāšanas un aprites sistēma (Kriminālizlūkošanas atbalsta informācijas sistēma – KAIS), kas būs nodrošināta ar mūsdienīgām informācijas analīzes iespējām. Tāpat tiek stiprināta analītisko dienestu kapacitāte, attīstītas prioritāro darba virzienu un informācijas analīzes metodoloģijas, kā arī tiek attīstīta izglītības sistēma šajā jomā. Projekta laikā gūtie rezultāti nodrošinās būtisku atbalstu tiesībaizsardzības iestādēm cīņā ar noziedzību, veicinās ātrāku un efektīvāku noziegumu atklāšanu un noziedzīgo grupu atmaskošanu, attīstīs noziedzības un tās radīto draudu kontroles iespējas. Projekta ietvaros tiks izstrādāta KAIS, kura sastāvēs no trīs komponentēm: operatīvās darbības uzskaites un informācijas aprites sistēmas; datu noliktavas risinājuma; analītiskā rīka.

2018. gada 1. jūnijā VP tika uzsākta un tiek turpināta dalība programmas Apvārsnis 2020 projektā Nr. 786687 “Tehnoloģija, apmācība un zināšanas agrīnās brīdināšanas un atbilstīgas reaģēšanas vadītu darbību sistēmas izveidei cīņā ar organizēto noziedzību un terorismu (Technology, training and knowledge for Early-Warnin/Early-Action led policing in fighting Organised Crime and Terrorism), (COPKIT)”. Projekta mērķis ir vērsts uz risinājumu veidošanu, pievēršoties aktuālām problēmām, kas saistītas ar dažādu noziedzīgo izpausmju formu analīzi, novēršanu, izmeklēšanu un mazināšanu gadījumos, kad organizētās noziedzības grupējumi, teroristu grupas, iesaistītās personas vai noziedznieki izmanto jaunās informācijas un komunikāciju tehnoloģijas.

Tāpat arī 2019. gadā IeM IC atbilstoši VP iniciatīvai pārskatīja Integrētās Iekšlietu informācijas sistēmas (IIIS) Datu noliktavas risinājuma (DWH) tehnoloģiskās iespējas, lai tās atbilstu NKIM uzdevumiem un prasībām, sagatavojot kriminālizlūkošanas produktus. Tika konstatēts, ka DWH tehnoloģiskās iespējas ir ierobežotas un DWH ātrdarbība nav apmierinoša, lai varētu sagatavot NKIM analītiskajam darbam nepieciešamos statistikas datus. IeM IC sagatavoja priekšlikumu par jauna statistisko datu sagatavošanas rīka iegādi un, veicot minēto produktu tirgus izpēti, kā optimālāko risinājumu ieteica SAP Profitability and Performance Management rīku.

Līdz šim VP rīcībā esošais analītiskais nodrošinājums nevarēja izpildīt prasības, kas nepieciešamas kvalitatīvas un operatīvas analīzes veikšanai un analītisko produktu sagatavošanai VP ietvaros un reaģējot uz ārvalstu partneru pieprasījumiem. VP tiek izmantota analītiskā programmatūra IBM i2, tomēr analītiskais darbs ir decentralizēts, tas netiek atbalstīts ar datu noliktavas rīku un līdz ar to analītiskās iespējas ir ļoti ierobežotas. Lai to novērstu tika apzināti jaunākie sasniegumi analītiskajā darbā un metodikā, kā arī tika veicināta to ieviešana TAI darbā un tika sniegti priekšlikumi kriminālizlūkošanas pilnveidošanai, tajā skaitā, NKIM ietvaros, kas pēc ieviešanas dos būtisku progresu TAI analītiskajā darbā. Tomēr pārskata periodā netika veikta izpēte un informācijas apkopošana par analītiskā darba ieviešanas lietderīgumu un tā ietekmi uz TAI darbu kā to paredz ONNAP.

Līdz ar to ONNAP pasākums 1.8. ir īstenots daļēji, būtiski veicinot TAI analītisko spēju uzlabošanu, bet daļā par analītiskā darba lietderīguma un ietekmes uz TAI darbu izpēti, joprojām ir aktuāls un īstenojams.

*1.9. Veikt pētījumus par organizētās noziedzības, smago un sevišķi smago noziegumu izpausmēm Latvijā un noziedzīgu nodarījumu apkarošanas efektivizēšanu. Pētījumu tēmas tiek definētas, pamatojoties uz ekspertu darba grupu un TAI vadības darba grupas ieteikumiem. Veikt pētījumus par ilgus gadus pastāvošo organizētās noziedzības grupējumu (nodokļu jomā, kontrabanda u.c.) apkarošanas (likvidācijas) problēmām, ieviešot ieteikumus problēmsituācijas novēršanas iespējamos risinājumus.*

2019. gadā Finanšu izlūkošanas dienests, piesaistot ārpakalpojumā ekspertu, veica pētījumu “Latentās noziedzības apmēra izzināšana, kuras radīto noziedzīgi iegūtu līdzekļu legalizēšana ir potenciāli bīstama starptautiskajai finanšu sistēmai un Eiropas Savienības kopējam tirgum”.

VP, lai veiktu pētījumu latentās noziedzības jomā kā risinājums tika izvēlēts – projekta pieteikuma sagatavošana IDF 2021 - 2027 projektu konkursam. VP sagatavoja priekšlikumu, paredzot veikt latentās noziedzības pētījumu, kā pilotprojektu izmantojot narkotiku noziedzības jomu. Plānots izstrādāt metodoloģiju un pētījumu par latento noziedzību narkotiku izplatības jomā, par jauno narkotiku izplatību, kā arī par riska un aizsargājošiem faktoriem, kas saistīti ar narkotiku lietošanas un aprites likumpārkāpumiem. Savukārt, uz šīs aktivitātes pamata plānots turpmāk attīstīt latentās noziedzības pētījumu metodoloģiju.

2020. gada jūlijā NKIM projekta ietvaros tika uzsākta aktivitātes īstenošana, kas saistīta ar iepirkuma organizēšanu nolūkā veikt pētījumu, lai izstrādātu pirmstiesas izmeklēšanas efektivitātes novērtēšanas kritērijus un to piemērošanas metodiku.

Papildus minētajam, katru gadu VPK apzina VP nepieciešamos prioritāros pētījumu virzienus, pēc kuriem pēc tam vadās, izstrādājot kvalifikācijas darbu tēmas. 2018./2019. un 2019./2020. gados tēmās, kas saistītās ar ONNAP 1.9. punktu, tika izstrādāti un aizstāvēti šādi kvalifikācijas darbi: “Cilvēktirdzniecības jēdziens, kvalifikācija izmeklēšana”; “Kriptovalūtas darījumu caurskatāmība un normatīvais regulējums”; “Šengenas informācijas sistēmas nozīme noziedzības apkarošanā: tiesiskais regulējums un praktiskie aspekti”; “Eiropola piedāvātās iespējas cīņā ar organizēto noziedzību”; “Eiropas ceļošanas informācijas un atļauju sistēmas, Eiropas sodāmības reģistru informācijas sistēmas un Eiropas patvēruma daktiloskopijas datubāzes izmantošana noziedzīgu nodarījumu atklāšanā”.

Tā kā pētījumi, kas ir veikti pārskata periodā vai kuru veikšanai ir uzsākti sagatavošanās darbi, tikai daļēji atbilst ONNAP pasākumā 1.9. paredzētajam rezultātam, tad ONNAP pasākums 1.9. ir īstenots daļēji, un ir nepieciešams turpināt veicamo pētījumu identificēšanu un īstenošanu, īpaši noziedzības apkarošanas efektivizēšanas jomā un ilgus gadus pastāvošo organizētās noziedzības grupējumu apkarošanas risinājumu izstrādei.

**ONNAP paredzēto pasākumu īstenošanas izvērtējums par otro rīcības virzienu - efektivizēt TAI darbību organizētās noziedzības novēršanas un apkarošanas prioritārajās jomās, t.sk. pilnveidojot sadarbību ar citām institūcijām un sabiedrību**

*2.1. Latvijas Republikas austrumu robežas telekomunikāciju tīkla infrastruktūras modernizācija, nodrošinot operatīvo radiosakaru un platjoslas datu pārraides pieejamību iekšlietu dienestiem pierobežas teritorijā.*

Lai nodrošinātu Latvijas Republikas austrumu robežas telekomunikāciju tīkla infrastruktūras modernizāciju tiek realizēts Iekšējās drošības fonda projekts Nr. IC/IDF/2019/6 „Radio releju datu pārraides tīkla modernizācija”. Projekta realizācijas termiņš ir līdz 2022. gada 30. novembrim. Projekta ietvaros ir veikta iepirkumu procedūra IeM IC 2020/23 „Radio Releju tīkla modernizācijas detalizētā projekta izstrāde” un šobrīd notiek darbs pie tīkla modernizācijas tehniskā projekta izstrādes un saskaņošanas. Ir arī uzsākts darbs pie iepirkuma procedūras sagatavošanas par Radio releju telekomunikāciju tīkla modernizācijas tehniskā projekta ieviešanu (realizāciju).

Ņemot vērā to, ka projekta Nr. IC/IDF/2019/6 realizācijas termiņš ir 2022. gada 30. novembris un Radioreleju tīkla modernizācijas praktiskās ieviešanas stadija vēl nav uzsākta, ONNAP pasākums 2.1. ir ieviests daļēji un šo pasākumu ir nepieciešams iekļaut arī nākamajā organizētās noziedzības novēršanas un apkarošanas plānošanas dokumentā.

*2.2. Turpināt veikt pasākumus Valsts policijā kibernoziegumu apkarošanas jomā.*

Realizējot vienotas, specializētas struktūrvienības kibernoziegumu apkarošanai izveidi, VP ir ieviestas 15 jaunas amatpersonu amatu vietas, pārdalot esošās vakantās amata vietas iestādes ietvaros. VP GKrPP ENAP 3. nodaļā (Cīņa ar kibernoziegumiem un noziegumiem intelektuālā īpašuma aizsardzības jomā) ir ieviestas 15 amatu vienības – 5 galvenie inspektori un 10 vecākie inspektori.

Savukārt, profesionālās pilnveides izglītības programmā “Policijas darba pamati” mācību priekšmetā “Kriminālpolicijas darbs” ir iekļauta tēma “Informācijas tehnoloģiju (IT) vidē izdarītu noziedzīgu nodarījumu izmeklēšana, vispārīgie principi”.

Ar mērķi uzlabot personāla prasmes kibernoziegumu apkarošanas jomā VPK ir izstrādātas profesionālās pilnveides izglītības programmas un to ietvaros apmācīts sekojošs skaits amatpersonu:

“Kriminālizlūkošanas modelis. Vispārīgā izpratne” 2018. gadā - 49, 2019. gadā - 63, 2020. gadā – 24;

“Informācijas tehnoloģiju izmantošana noziedzīgu nodarījumu apkarošanā” 2018. gadā - 16, 2019. gadā - 11, 2020. gadā – 6;

Informācijas tehnoloģiju (IT) vidē izdarītu noziedzīgu nodarījumu izmeklēšana 2018. gadā - 77, 2019. gadā - 14, 2020. gadā – 7.

VPKP kapacitātes stiprināšana kibernoziegumu apkarošanas jomā ir panākta katru gadu pārskata periodā realizējot virkni aktuālu apmācību VPKP darbiniekiem, iepērkot programmatūru, tehnoloģiskās iekārtas un inventāru.

ONNAP pasākums 2.2. ir ieviests pilnībā un ņemot vērā virtuālās vides straujo attīstību pasaulē, ir nepieciešams paredzēt kibernoziegumu apkarošanas jomas stiprināšanu arī nākamajā organizētās noziedzības novēršanas un apkarošanas plānošanas dokumentā.

*2.3. Atbilstoši kompetencei izvērtēt iestāžu struktūrvienību veiktā analītiskā darba pieprasījumu, rezultātus, lietderīgumu un to pastiprinātu nepieciešamību ilgākā laika periodā, lai lemtu par jaunas struktūrvienības izveidošanu saistībā ar analītisko darbu.*

Atskaites periodā tika izvērtēti analītiskā darba pieprasījuma un kapacitātes paaugstināšanas jautājumi, kas kļuva īpaši aktuāli saistībā ar vienu no valstī noteiktajām noziedzības apkarošanas prioritātēm – noziedzīgi iegūtu līdzekļu legalizēšanas (NILL) apkarošanu. Izvērtējuma rezultātā un atbilstoši Pasākumu plānam noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2020. līdz 2022. gadam, nolūkā stiprināt izmeklēšanas iestāžu, prokuratūras un tiesu iestāžu darba resursu kapacitāti un spēju pilnvērtīgi apstrādāt, izmeklēt un iztiesāt potenciāli pieaugušo pārbaudāmās informācijas apjomu un kriminālprocesu skaitu NILL jomā, VP tika paredzēts piešķirt papildus 23 amata vietas, jo nepārtraukti pieaug kriminālprocesu skaits ar sarežģītām shēmām noziedzīgi iegūtas mantas slēpšanā, kā arī arvien biežāk nepieciešams sniegt izvērtējumu kriminālprocesos par personu izdevumu un ienākumu samērīgumu. Ar 2021. gada 1. janvāri VP GKrPP tika palielināts amata vietu skaits par 23 amata vietām, no kurām VP GKrPP ENAP – 20 amata vietas, no tām 4 analītiķi un VP GKrPP Kriminālizlūkošanas vadības pārvaldē – 3 amata vietas - analītiķi, t.sk. finanšu, lai VP spētu sekmīgi apkarot un izmeklēt ar FID palīdzību saņemto informāciju, kā arī veikt analītisko darbu finanšu izlūkošanā.

Tomēr aktuāls paliek jautājums par papildu analītiķu amata vietu ieviešanu VP reģionu pārvaldēs un to plānots risināt Eiropas Komisijas Strukturālo reformu atbalsta programmas ietvaros īstenotā SRAP-1 projekta rekomendāciju ieviešanas ietvaros.

ONNAP pasākums 2.3. ir īstenots pilnībā un arī turpmāk ir nepieciešams izvērtēt nepieciešamību mērķtiecīgi stiprināt TAI analītisko spēju kapacitāti.

*2.4. Turpināt attīstīt un pilnveidot Valsts policijas sastāvā noziedzīgi iegūtu līdzekļu atguves dienestu (struktūrvienību) ar specializāciju šo līdzekļu aprites izsekošanā un atgūšanā kriminālprocesu ietvaros.*

2019. gadā VP GKrPP ENAP 1. nodaļā (Noziedzīgi iegūtu līdzekļu legalizācijas un noziegumu finanšu sistēmā apkarošanas nodaļa) ieviestas 7 vienības – 3 galvenie inspektori un 4 vecākie inspektori, bet VP GKrPP Kriminālizlūkošanas vadības pārvaldes 2. nodaļā (Noziedzīgi iegūtu līdzekļu atguves un informācijas analīzes nodaļā) ieviestas 7 vienības – 1 galvenais inspektors un 6 vecākie inspektori, pārdalot esošās vakantās amata vietas iestādes ietvaros. Ar to tika būtiski pastiprināta divu VP specializēto struktūrvienību darbība, veicinot organizētās noziedzības būtiskāko resursu un noziedzības peļņas gūšanas iespēju mazināšanu un kopumā mazinot noziedzības ietekmi uz sabiedrisko drošību.

ONNAP pasākums 2.4. ir īstenots pilnībā.

*2.5. Pamatojoties uz operatīvā darbībā izmantojamo speciālo līdzekļu attīstības tendencēm, nepieciešams stiprināt tehnisko vienību kapacitāti, iegādājoties speciālās ierīces un tehniskos līdzekļus.*

VP un VRS šo ONNAP pasākumu nebija iespēju īstenot, jo netika piešķirti ONNAP paredzētie nepieciešamie finanšu līdzekļi. Tomēr VRS izdevās daļēji īstenot šo pasākumu, piesaistot finansējumu no Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds”.

VID NMPP materiāltehniskais nodrošinājums īstenots atbilstoši iepirkumu plānos noteiktajam.

KNAB turpināja uzlabot operatīvās darbības materiāltehnisko nodrošinājumu ikgadējā budžeta ietvaros, kā arī piesaistot finansējumu no Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds”. Stiprinot operatīvās darbības materiāltehnisko nodrošinājumu, KNAB īpašu uzmanību pievērsa operatīvo lietu un speciālo izmeklēšanas darbību materiālu kvalitātes uzlabošanai un precīzākai pierādījumu iegūšanai, un pierādījumu avotu nostiprināšanai.

VDD un SAB nodrošinājums - atbilstoši Ministru kabineta 2004. gada 26. oktobra noteikumu Nr. 887 “Valsts noslēpumu objektu saraksts” 2.5.1. apakšpunktam informācija par valsts drošības iestāžu struktūru, bruņojumu, finansēm, materiāltehnisko nodrošinājumu un tā iegādi tiek klasificēta kā SLEPENA.

SAB kā līdzatbildīgā institūcija savas kompetences ietvaros ir sadarbojusies ar atbildīgajām institūcijām darba grupās un sniegusi kompetences ietvaros jautājuma specifikai atbilstošu informāciju institūcijām tālākam darbam.

ONNAP pasākums 2.5. ir izpildīts daļēji, jo VP un VRS netika piešķirti ONNAP paredzētie nepieciešamie papildus finanšu līdzekļi. Līdz ar to jaunāko speciālo ierīču un tehnisko līdzekļu iegāde ir aktuāla un iekļaujama arī nākamajā organizētās noziedzības novēršanas un apkarošanas plānošanas dokumentā.

*2.6. Uzlabot tiesu ekspertīžu iestāžu tehnisko kapacitāti, lai nodrošinātu kvalitatīvu un izsekojamu lietisko pierādījumu izpēti, kā arī padarītu iespējamu termiņu ievērošanu tiesu ekspertīžu izpildē un kriminālprocesu izmeklēšanā.*

VPKP ir veikti uzlabojumi tehnisko līdzekļu un iekārtu jomā atbilstoši iepirkumu plānā noteiktajam, panākot lietisko pierādījumu izpētes paātrinājumu. Zāles, ķimikālijas, laboratorijas preces iegādātas ar šī plāna ietvaros piešķirto mērķfinansējumu, taču finansējums nav piešķirts pilnā apmērā, kā paredz ONNAP. Tehniskais nodrošinājums iegādāts 2018. gadā - 273 340,00 EUR apmērā, 2019. gadā - 273 340,00 EUR un 2020. gadā - 170 000,00 EUR un daļa no datorprogrammām, tehnoloģiskām iekārtām un saimniecības pamatlīdzekļiem (datorprogrammas, žāvskapji, gāzu hromatogrāfs, arhīva plaukti u.c. iekārtas un preces) tika iegādāti no citiem finansējuma avotiem.

VTEB 2019. gadā augstas izšķirtspējas šķidrumu hromatogrāfs (HPLC) ķīmisko ekspertīžu veikšanai iegādāts par Eiropas Biroja krāpšanas apkarošanas (OLAF) finanšu programmas Hercule III finansētā projekta "Valsts tiesu ekspertīžu biroja kapacitātes celšana dokumentu izpētes jomā" piešķirto finansējumu. IT aprīkojums (augstas veiktspējas un kapacitātes darba stacijas 3 gab.) iegādāts Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" ietvaros. 2020. gadā elektronskenējošā mikroskopa iegādei piešķirts finansējums Tieslietu ministrijas programmas "Noziedzīgi iegūtu līdzekļu konfiskācijas fonds" ietvaros. Augstas izšķirtspējas elementu sastāva analizatora iegādei finanšu līdzekļi nav piešķirti un mikrorentgendifraktometra iegādei finanšu līdzekļi nav piešķirti.

Atbilstoši Tieslietu padomes 2014. gada 27. janvāra lēmumam Nr. 3 tika atzīts par nepieciešamu izveidot valstī vienotu tiesu ekspertīžu centru ar vienotu padotību tieslietu ministram. Tieslietu ministrijas vadībā, kura izstrādā, organizē un koordinē politiku tiesu ekspertīžu jomā, sadarbojoties vairākām institūcijām, ir izplānots, apstiprināts un uzsākts tiesu ekspertīžu institūta reformu process, kuru plānots īstenot divos posmos līdz 2025. gada 31. decembrim, kas pārsniedz ONNAP izpildes laika periodu. Reformu process tas paredz VPKP Ekspertīžu biroja pievienošanu VTEB. Viens no reformas mērķiem ir stiprināt tiesu ekspertīžu veikšanas tehnisko kapacitāti. Reformu procesa pamatojums un reformas īstenošanai veicamo darbību laika grafiks ir atspoguļoti 2020. gada 14. jūlijā Ministru kabinetā izskatītajā informatīvajā ziņojumā "Par tiesu ekspertīžu institūta reformas ieviešanas iespēju izvērtējumu" [[1]](#footnote-1).

Bez tiesu ekspertīžu tehniskās kapacitātes nodrošināšanas jautājumiem aktuāli ir arī cilvēkresursu nodrošināšanas jautājumi. Praksē gūst apstiprinājumu 2020. gada 14. jūlijā Ministru kabinetā izskatītajā informatīvajā ziņojumā "Par tiesu ekspertīžu institūta reformas ieviešanas iespēju izvērtējumu" paustās bažas par potenciālu personāla aizplūšanu, īstenojot tiesu ekspertīžu iestāžu reformu. Šobrīd tas vēl būtiski neapdraud tiesu ekspertīžu funkcijas izpildi, taču VPKP norāda uz būtiskiem riskiem šobrīd VP dienestā esošo tiesu ekspertu sastāva turpmākā nodrošināšanā, īstenojot tiesu ekspertīžu institūta reformu.

Tiesu ekspertīžu iestāžu tehniskās kapacitātes uzlabošanai ONNAP paredzētie līdzekļi ir piešķirti nepilnā apmērā un attiecīgi arī tehniskā kapacitāte celta daļējā apmērā, līdz ar to ONNAP pasākums 2.6 ir īstenots daļēji.

 *2.7. Veikt elektronisko informācijas sistēmu pilnveidošanu specifisko datu saglabāšanai un datu apmaiņas mehānismu pielāgošanu, lai nodrošinātu datu apmaiņu starp tiesībaizsardzības un citām iestādēm organizētās noziedzības, smago un sevišķi smago noziegumu apkarošanai, izņemot telekomunikāciju operatoru izsniegto datu apstrādi operatīvās darbības vai izmeklēšanas darbības ietvaros TAI - ēm.*

Īstenots Iekšējās drošības fonda 2014.-2020. gada nacionālās programmas projekts „Sodu reģistra pilnveidošana automātiskai datu apmaiņai ar Eiropas sodāmības reģistru informācijas sistēmu (ECRIS) atbilstoši ES Padomes lēmuma 2009/316/TI vadlīnijām” ar mērķi uzlabot sistēmu funkcionalitāti automātiskai datu apmaiņai un pilnveidot no ECRIS iegūtās sodāmības informācijas apstrādes un analīzes procesus. Veikti Sodu reģistra programmatūras pilnveidošanas pasākumi.

Eiropas Savienības Iekšējās drošības fonda 2014. – 2020. gada Nacionālās programmas projekta Nr. VP/IDF/2019/1 “Nacionālās kriminālizlūkošanas infrastruktūras un sistēmas izveide” (NKIM projekts) ietvaros veiktas darbības, lai nodrošinātu nacionālās kriminālizlūkošanas atbalsta informācijas sistēmas apakšsistēmas KEIS-DV infrastruktūras izveidi un tās sagatavošanu darbam ar KEIS-DV risinājumu. Projektā veicamo darbību termiņš ir pagarināts līdz 2023. gadam un NKIM projekta īstenošana turpinās.

Elektronisko informācijas sistēmu pilnveidošana pārskata periodā nav īstenota pilnā apmērā, līdz ar to ONNAP pasākums 2.7. ir izpildīts daļēji un nacionālās kriminālizlūkošanas atbalsta informācijas sistēmas apakšsistēmas KEIS-DV infrastruktūras izveides turpināšanu un tās sagatavošanu darbam ir jāparedz arī nākamajā organizētās noziedzības novēršanas un apkarošanas plānošanas dokumentā.

*2.8. Veikt datortehnikas, biroja tehnikas un programmatūras (standarta un speciālās) atjaunošanu izmeklēšanas iestāžu struktūrvienībās, lai nodrošinātu efektīvu darbu ar izmantojamām sistēmām (Integrētā iekšlietu informācijas sistēma, Biometrijas sistēma, Šengenas informācijas sistēma, Interpol u.c.).*

IeM IC pieejamā finansējuma ietvaros no 2018. līdz 2020. gadam Iekšlietu ministrijas dienestu vajadzībām kopumā iegādājās un atjaunoja gala iekārtas - vairāk nekā 1300 datortehnikas vienību (stacionārie, portatīvie datori, planšetes), vairāk nekā 2100 biroja tehnikas vienību (monitori, daudzfunkcionālās iekārtas, skeneri).

VP likumā par valsts budžetu kārtējam gadam paredzēto finanšu līdzekļu ietvaros tika veikta Eiropola tīkla infrastruktūras modernizēšana, tika modernizēta VP Klasificētās informācijas apstrādes informācijas sistēmas infrastruktūra, kā arī izveidota analoģiska informācijas sistēma Valsts policijas Rīgas reģiona pārvaldē, tika izveidota TEMPEST vienlietotāju darba staciju infrastruktūra Valsts policijas Rīgas reģiona un Vidzemes reģiona pārvaldēs, regulāri tika atjaunināta Valsts policijas KEIS infrastruktūra, kā arī tika izstrādāta programmatūras papildu funkcionalitāte, VP kriminālpolicijas struktūrvienību vajadzībām tika iegādāta specializēta programmatūra, kas nodrošina datu izgūšanu no datu nesējiem un mobilajām iekārtām, video ierakstu analīzi un analītisko uzdevumu realizēšanu, NKIM projekta ietvaros tika realizēti pasākumi, kas vērsti uz klasificētās informācijas apstrādes infrastruktūras pilnveidi un specializētās kriminālizlūkošanas mērķiem paredzētās programmatūras izstrādi.

VRS jaunas specializētas programmatūras iegādātas netika, bet tika veikti pasākumi esošo programmatūru uzturēšanai.

IDB veikta datortehnikas, biroja tehnikas un programmatūras iegāde, atjaunošana biroja pamatfunkciju nodrošināšanai, t.sk. lai nodrošinātu darbu ar dažādām informācijas sistēmām.

VID tika atjaunota NMPP standarta datortehnika un biroja tehnika ikdienas pienākumu veikšanai un darbam ar informācijas sistēmām atbilstoši VID budžetā pieejamiem finanšu līdzekļiem: 2018. gadā iegādātas 200 darbstacijas, 2019. gadā iegādātas 17 darbstacijas un 41 portatīvais dators.

VDD un SAB nodrošinājums - atbilstoši Ministru kabineta 2004. gada 26. oktobra noteikumu Nr. 887 “Valsts noslēpumu objektu saraksts” 2.5.1. apakšpunktam informācija par valsts drošības iestāžu struktūru, bruņojumu, finansēm, materiāltehnisko nodrošinājumu un tā iegādi tiek klasificēta kā SLEPENA.

KNAB pasākums īstenots daļēji, jo ONNAP iekļautie papildu finanšu līdzekļi 2019. gadam – 255 200 euro; 2020. gadam – 30 200 euro un turpmāk ik gadu – 30 200 euro netika piešķirti, tāpēc KNAB nav iegādājies visu plānoto datortehniku un programmatūras. KNAB iegādājās datortehniku un biroja tehniku 273 615,46 euro apmērā, kā arī programmatūras (standarta un speciālās), ieskaitot atjaunošanu, 504 493,97 euro apmērā par valsts budžetā kārtējam gadam paredzētajiem finanšu līdzekļiem. Lai turpinātu nodrošināt efektīvu KNAB darbu un iegādātos trūkstošo datortehniku un programmatūras, ir nepieciešams arī nākamajā organizētās noziedzības novēršanas un apkarošanas plānošanas dokumentā paredzēt papildu finanšu līdzekļu piešķiršanu.

ĢP 2018. - 2020. gadā netika piešķirts ONNAP paredzētais finansējums un šo pasākumu nebija iespējams īstenot. Pasākums nav zaudējis aktualitāti, tādēļ ir iekļaujams nākamajā organizētās noziedzības novēršanas un apkarošanas plānošanas dokumentā.

IeVP pasākuma īstenošana tika veikta IeVP pamatbudžeta ietvaros, jo 2.8. punktā minētie pasākumi ir aktuāli un ir turpināmi.

FID 2020. gadā saskaņā ar Ministru kabineta rīkojumu Nr. 576 "Par pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2020. līdz 2022. gadam" un tajā piešķirto finansējumu, veikti būtiski ieguldījumi 6.2.(3) aktivitātes "Stiprināta FID programmnodrošinājuma efektivitāte, regulāri veikti nepieciešamie uzlabojumi datu apstrādē un analīzē, pilnveidoti un papildināti FID digitālie informācijas resursi un datu apmaiņas kanāli." ietvaros, tai skaitā FID nepārtrauktas darbības nodrošināšanai nepieciešamo iekārtu iegāde, FID darbības nodrošināšanai nepieciešamo programmatūru licenču iegāde (gan specializēto, gan vispārējo).

Pasākuma īstenošanai nepieciešamie papildus līdzekļi KNAB un ĢP netika piešķirti, līdz ar to, ONNAP pasākums 2.8. ir īstenots daļēji un TAI nepieciešamās datortehnikas un programmatūras iegāde ir aktuāla arī nākamajā organizētās noziedzības novēršanas un apkarošanas plānošanas dokumentā.

*2.9. Pamatojoties uz ES Padomes 2017. gada 28. marta secinājumiem (Nr. 7704/17) par ES politikas cikla organizētas un smagas starptautiskas noziedzības jomā turpināšanu laikposmam no 2018. līdz 2021. gadam, ES Padomes 2017. gada 19. maija secinājumiem (Nr. 9450/17) par ES prioritāšu noteikšanu cīņai pret organizētu un smagu starptautisku noziedzību laikposmā no 2018. līdz 2021. gadam, ES Padomes 2017. gada 16. jūnija dokumentu (Nr. 10011/1/17) par Padomes secinājumu par ES prioritāšu noteikšanu cīņai pret organizētu un smagu starptautisku noziedzību laikposmā no 2018. līdz 2021. gadam ieviešanu: kompetento dalībnieku identificēšana un ES Padomes 2017.gada 29.jūnija dokumentu (Nr. 10544/17) par ES Politikas cikla noteikumiem:* *1) atbilstoši kompetencei īstenot dalību ES Politikas cikla smagās un organizētās noziedzības apkarošanā 2018.-2021. gadam, izveidojot vienotu sadarbības modeli un rīcību starp iesaistītajām TAI; 2) atbilstoši kompetencei piedalīties Operatīvās rīcības plānu īstenošanā Latvijai paredzētajās prioritātēs, kā arī atbilstoši nepieciešamībai citu prioritāšu Operatīvo rīcības plānu īstenošanā;3) vadīt un nodrošināt dalību starpinstitūciju darba grupā, kā arī izstrādāt nacionālo Smagās un organizētās noziedzības apdraudējuma novērtējumu (SOCTA) un iesniegt to Eiropolā noteiktajos termiņos ES SOCTA 2021 izstrādei;4) piedalīties Eiropola pastāvīgajā darba grupā SOCTA metodoloģijas pilnveidošanā un SOCTA izvērtēšanā.*

1) Tika veikti pasākumi ar mērķi atbilstoši jaunajiem ES Politikas cikla noteikumiem un uzdevumiem uzsākt darbu pie vienota sadarbības modeļa un rīcības starp iesaistītajām Latvijas TAI izveides EMPACT īstenošanai. 2018. gada maijā NKIM vadības grupas sanāksmē tika izskatīts VP priekšlikums izveidot EMPACT specializētu starpinstitūciju darba grupu NKIM ietvaros, kas nodrošinās vienotu sadarbību un rīcību starp iesaistītajām kompetentajām tiesībaizsardzības iestādēm, kuras piedalās ES Politikas cikla prioritāšu īstenošanā. Šāda pieeja sniegs iespēju: izveidot starpinstitūciju sadarbību EMPACT ietvaros, balstoties uz NKIM normatīvo regulējumu; nodrošinās saskaņotu rīcību un sadarbību gadījumos, kad nepieciešama divu vai vairāku iestāžu dalība smagās un organizētās noziedzības apkarošanā EMPACT ietvaros; dos iespēju pieņemt apstiprinātus lēmumus un tos virzīt NKIM stratēģiskajam līmenim; nodrošinās informētību par EMPACT pasākumu īstenošanu un rezultātiem iesaistītajās kompetentajās iestādēs; dos iespēju efektīvāk risināt EMPACT pasākumu plānošanas, finansēšanas un īstenošanas, kā arī problemātiskus starpinstitūciju sadarbības jautājumus. VP priekšlikums tika atbalstīts un atskaites periodā tika izveidota EMPACT specializētā darba grupa.

2) Tika turpināta pasākumu īstenošana ES Politikas ciklā atbilstoši ES Padomes secinājumiem par ES prioritāšu noteikšanu cīņai pret smagu un organizētu noziedzību laikposmā no 2018. līdz 2021. gadam. Laika periodā no 2018. – 2021. gadam Latvija piedalās šādās deviņās prioritātēs:

1) kibernoziedzības visās trīs apakš prioritātēs: kiberuzbrukumi informācijas sistēmām, bērnu seksuāla izmantošana tiešsaistē un krāpšana ar bezskaidras naudas maksāšanas līdzekļiem (visās apakš prioritātēs pārstāv VP),

2) narkotiku abās apakš prioritātēs (apakš prioritātē kokaīns, heroīns, marihuāna - pārstāv VID NMPP, apakš prioritātē sintētiskās narkotikas un jaunās psihoaktīvās vielas - VP),

3) nelikumīga imigrācija (pārstāv VRS),

4) organizētā noziedzība pret īpašumu (pārstāv VP),

5) cilvēku tirdzniecība (pārstāv VP),

6) krāpniecības abās apakš prioritātēs (krāpniecība akcīzes jomā un "pazudušā tirgotāja" krāpnieciskas darbības Kopienā (MTIC/PVN) pārstāv VID NMPP),

7) noziedzīgi iegūti finanšu līdzekļu legalizācija un atgūšana (horizontāla prioritāte; pārstāv VP),

8) šaujamieroči (Latvija pievienojās 2018. gada martā, pārstāv VP).

9) vides noziegumi (Latvija uzsāka dalību attiecīgajā prioritātē 2020. gadā, pārstāv VP).

Tādējādi kopumā ES Politikas ciklā laika periodā no 2018. - 2021. gadam Latvija piedalās 9 prioritāšu īstenošanā no 10 (kopā ar apakš prioritātēm 13 no 14). Vienīgā prioritāte, kurā Latvija nepiedalās, ir “Dokumentu viltošana”, jo nav saskatīta lietderība to darīt.

ES Politikas cikla prioritātes tiek īstenotas ar Operatīviem rīcības plāniem (OAP). 2018. gadā OAP ietvaros bija paredzēti 223 pasākumi[[2]](#footnote-2) (Latvija piedalījās 124 OAP pasākumu realizēšanā, no kuriem divos pasākumos (vienā akcīzes jomā un vienā PVN krāpšanu jomā) bija vadītāja vietnieks), 2019. gadā - 244 pasākumi, (Latvija piedalījās 129 OAP pasākumu realizēšanā, no kuriem divos pasākumos (vienā akcīzes jomā un vienā PVN krāpšanu jomā) bija vadītāja vietnieks), 2020. gadā – 249 pasākumi (Latvija piedalījās 127 OAP pasākumu realizēšanā, no kuriem vadīja vienu pasākumu un bija viena pasākuma vadītāja vietnieks (abi akcīzes jomā).

Vienlaikus 2018. gadā tika turpināta dalība kopīgo rīcības dienu (Joint Action Days, JAD) pasākumu plānošanā, kā arī atsevišķu šādu aktivitāšu īstenošanā (prioritātē krāpšana ar bezskaidras naudas maksāšanas līdzekļiem un “Cilvēku tirdzniecība”). 2019. gadā tika turpināta dalība kopīgo rīcības dienu pasākumu plānošanā, kā arī atsevišķu šādu aktivitāšu īstenošanā. Labi rezultāti sasniegti prioritātē “Cilvēku tirdzniecība”, “Akcīzes preces”, “Vides noziegumi”, “Organizētā noziedzība pret īpašumu”, “Sintētiskās narkotikas”. Kopumā 2019. gada laikā Latvijas eksperti piedalījās vairākas starptautiskās operācijās, kā arī izmeklēšanās, tika turpināta arī dalība kopīgajās kiberpatrulēšanās.

3) 2018. gadā VP amatpersonas sadarbībā ar nacionālā Smagās un organizētās noziedzības apdraudējuma novērtējuma (SOCTA) sagatavošanā iesaistīto tiesībaizsardzības iestāžu (Valsts robežsardze, Valsts ieņēmumu dienesta Nodokļu un muitas policijas pārvalde, Korupcijas novēršanas un apkarošanas birojs, Finanšu izlūkošanas dienests) amatpersonām izstrādāja nacionālo Vidējā termiņa SOCTA 2019 ziņojumu, kas bija vērsts uz jaunajām noziedzības tendencēm un izmaiņām, kas notikušas kopš SOCTA 2017 izstrādes, un 2018. gada oktobrī iesniedza to Eiropolam. Savukārt 2020. gadā atbilstoši Eiropola izstrādātajai metodoloģijai un rokasgrāmatai tika sagatavots nacionālais SOCTA 2021 novērtējums un 2020. gada jūlijā nosūtīts Eiropolam kopējā stratēģiskā ziņojuma izstrādei.

4) VP amatpersonas piedalījās Eiropola SOCTA darba grupas sanāksmēs (2018. gada 26. aprīlī un 12. oktobrī, 2019. gada 2. jūlijā un 30. oktobrī, 2020. gada 30. janvārī), kurās tika skatīti ar SOCTA 2019 izvērtēšanu un SOCTA 2021 metodoloģijas, rokasgrāmatas un anketu pilnveidošanu saistītie jautājumi.

ONNAP pasākuma 2.9 īstenošanai ir izveidota EMPACT specializētā darba grupa NKIM ietvaros, kas nodrošina vienotu sadarbību un rīcību starp iesaistītajām kompetentajām tiesībaizsardzības iestādēm, kuras piedalās ES Politikas cikla prioritāšu īstenošanā, ir nodrošināta aktīva dalība Operatīvās rīcības plānu īstenošanā Latvijai paredzētajās prioritātēs, ir izstrādāts nacionālais Vidējā termiņa SOCTA 2019 ziņojums un nacionālais SOCTA 2021 novērtējums, kā arī nodrošināta dalība pastāvīgajā darba grupā SOCTA metodoloģijas pilnveidošanā un SOCTA izvērtēšanā. Līdz ar to ONNAP pasākums 2.9. ir īstenots pilnībā.

*2.10. Turpināt pasākumus starpvalstu vienošanos un starptautisku sadarbības līgumu ietvaros personu speciālās aizsardzības jomā saistībā ar Latvijas Republikas pievienošanos 2012. gada 24. maija "Līgumam par sadarbību liecinieku aizsardzības jomā" (Zalcburgas foruma starptautiskais līgums).*

Valsts policija 2018. - 2020. gadā turpināja sadarbību personu speciālās aizsardzības jomā starpvalstu vienošanos ietvaros. 2018. gadā un 2019. gadā amatpersonas piedalījās Zalcburgas foruma darba grupas kopīgajās sanāksmēs, kurās tika apspriestas speciālās aizsardzības pasākumu piemērošanas iespējas un problemātika, ievērojot augstu apdraudējuma līmeni, analizēti riski uzsākot personas speciālo aizsardzību, kā arī apspriesti Zalcburgas foruma Liecinieku aizsardzības darba grupas pamatnoteikumi, Zalcburgas foruma līguma dalībnieku apmācības modeļa un satura veidošana.

2020. gadā VP amatpersonas piedalījās Zalcburgas foruma Liecinieku aizsardzības darba grupas sanāksmēs, apspriežot grupas iekšējo noteikumu izstrādāšanu tās darbības reglamentēšanai.

Sadarbība liecinieku aizsardzībā 2012. gada 24. maija Līguma par sadarbību liecinieku aizsardzības jomā ietvaros ar Zalcburgas foruma dalībvalstīm ir nozīmīga, jo ne tikai nodrošina starptautisko sadarbību liecinieku aizsardzībā, bet arī vienkāršo speciāli aizsargājamo personu pārvietošanas un uzņemšanas procedūru, kas ir nepieciešama, lai operatīvi veiktu starpvalstu speciālās aizsardzības pasākumus, ievērojot speciāli aizsargājamo personu augsto apdraudējuma līmeni.

Līdz ar to ONNAP pasākums 2.10. ir īstenots pilnībā un ir aktuāls un iekļaujams arī nākamajā organizētās noziedzības novēršanas un apkarošanas plānošanas dokumentā.

*2.11. Aktivizēt sadarbību ar NVO, komersantiem, kā arī valsts pārvaldes, pašvaldību iestādēm ar mērķi plašāk iesaistīt sabiedrību organizētās noziedzības, smago un sevišķi smago noziegumu samazināšanas procesā.*

VP ir organizējusi aptaujas un IeM ir uzsākusi darbu pie sabiedrisko aptauju izstrādes par sabiedrības pieredzi ar noziedzību un tās apkarošanu, tajā skaitā arī jautājumos par sabiedrības iesaisti noziedzības apkarošanā, kas ļauj monitorēt sabiedrības vēlmi sniegt savu atbalstu noziedzības apkarošanā un identificēt faktorus, kas ļautu panākt plašāku sabiedrības iesaisti.

Tāpat dažādos sadarbības formātos ir veicināta sadarbība un risināti aktuālie problēmjautājumi dažādās iekšējās drošības jomās ar NVO, komersantiem, kā arī valsts pārvaldes un pašvaldību iestādēm, lai paplašinātu un efektivizētu sadarbību organizētās noziedzības, smago un sevišķi smago noziegumu samazināšanas procesā.

VP ir aktīvi sadarbojusies regulārās darba tikšanās un informācijas apmaiņā ar ārvalstu partneriem, piemēram, Eiropas Biroju krāpšanu apkarošanai (OLAF), FIB atašeju Baltijas valstīs, Eiropas Padomes noziedzīgi iegūtu līdzekļu legalizācijas un terorisma finansēšanas novēršanas ekspertu komitejas (Moneyval) pārstāvjiem, Ekonomiskās sadarbības un attīstības organizācijas (OECD) pārstāvjiem, Eiropas Savienības finanšu interešu aizsardzības koordinācijas dienesta (AFCOS) pārstāvjiem u.c., nevalstisko organizāciju pārstāvjiem, tādu kā, piemēram, biedrība “Patvērums “Drošā māja”” un biedrība “Resursu centrs sievietēm “Marta””, Latvijas Komercbanku asociācija, biedrība “Par legālu saturu”, Ārvalstu investoru padome Latvijā, biedrība "Bezvēsts.lv", biedrība “LGBT un viņu draugu apvienība MOZAĪKA”, biedrība “Business Against Shadow Economy” (BASE) u.c., komersantiem, piemēram, A/S “Latvijas Valsts meži”, SIA”Latnet”, “Imperio Tobaco Limited”, “AirBaltic”, banku pārstāvjiem u.c., tādu valsts pārvaldes un pašvaldības institūciju pārstāvjiem, kā, piemēram, Saeimas Aizsardzības, iekšlietu un korupcijas novēršanas komisija, ministrijas, KNAB, VID, ĢP, VDD, FID, Rīgas Pašvaldības policija, Tiesībsarga birojs u.c.

VRS teritoriālās pārvaldes organizēja sadarbības reģionālo grupu sēdes, kurās piedalījās VRS, VP, VID, Pārtikas un veterinārā dienesta un Valsts vides dienesta amatpersonas. Šo sanāksmju laikā tika veikta informācijas un pieredzes apmaiņa par veicamajiem pasākumiem, lai pilnveidotu sabiedrības iesaistīšanu noziedzības apkarošanā.

IDB ir uzsākta sadarbība ar biedrību “Skalbes”, lai uzlabotu un sekmētu informācijas sniegšanas iespējas Birojam par tiesībaizsardzības iestāžu amatpersonu un darbinieku izdarītajiem noziedzīgiem nodarījumiem. Vienlaikus, lai noskaidrotu sabiedrības saskarsmi un iespējamo toleranci pret Iekšējās drošības biroja likuma 4. pantā minēto iestāžu nodarbināto izdarītajiem noziedzīgiem nodarījumiem, t.sk. vardarbību, un sekmētu uzticēšanos valsts pārvaldei, 2019., 2020. gadā IDB veica sabiedriskās domas aptauju, kuras rezultāti izmantoti preventīvo pasākumu plānošanā, IDB stratēģijas un darba plāna izstrādē, kā arī mērķu izvērtēšanā.

VID nodrošinājis pastāvīgu NMPP dalību muitas konsultatīvajā padomē, kā arī regulāras tikšanās ar Finanšu nozares asociāciju.

KNAB sadarbību ar nevalstiskajām organizācijām īsteno caur KNAB Sabiedriski konsultatīvo padomi (turpmāk – SKP), kas izveidota, lai nodrošinātu sabiedrības pārstāvju līdzdalību korupcijas novēršanas politikas veidošanā, īstenošanā un sabiedrības izglītošanā. SKP sastāvā ir Latvijas Juristu biedrības, Latvijas Darba devēju konfederācijas, Latvijas Pilsoniskās alianses, Latvijas Tirgotāju asociācijas, Latvijas Preses izdevēju asociācijas, Latvijas Finanšu nozares asociācijas, Patērētāju atbalsta centra, Latvijas Tirdzniecības un rūpniecības kameras, Latvijas Krimināllietu advokātu biedrības, Latvijas Būvnieku asociācijas, Korporatīvās ilgtspējas un atbildības institūta, Biedrības “Veselības projekti Latvijai”, Latvijas Raidorganizāciju asociācijas, Latvijas Juristu apvienības, Lauksaimnieku organizāciju sadarbības padomes, Sabiedrības par atklātību – Delna, Sabiedriskās politikas centra PROVIDUS, Latvijas telekomunikāciju komersantu asociācijas, Latvijas Ārstu biedrības un Latvijas Pašvaldību savienības pārstāvji. KNAB turpināja iesākto sadarbību ar Konkurences padomi un Iepirkumu uzraudzības biroju. 2019. gadā viens no KNAB prioritārajiem pasākumiem izglītošanas jomā bija darbs ar jauniešiem un studentiem. 2019. gadā KNAB priekšnieks uzstājās Sarunu festivālā “LAMPA”, diskutējot par jautājumu, vai valstij var būt noslēpumi no sabiedrības. 2020. gadā KNAB organizēja Starptautiskajai pretkorupcijas dienai veltītu pasākumu “4K”, kuru tiešsaistē vēroja vairāk nekā 700 skatītāju. 2020. gadā KNAB piedalījās arī vairākos sabiedrisko attiecību pasākumos.

ONNAP pasākums 2.11. ir īstenots pilnībā un pasākums ir iekļaujams arī nākamajā organizētās noziedzības novēršanas un apkarošanas plānošanas dokumentā, lai panāktu vēl plašāku sabiedrības atbalstu un iesaisti organizētās noziedzības apkarošanā.

*2.12. Informēt sabiedrību par pašreizējo situāciju cīņā ar organizēto noziedzību, smagiem un sevišķi smagiem noziegumiem.*

Nolūkā informēt sabiedrību par pašreizējo situāciju cīņā ar organizēto noziedzību, smagiem un sevišķi smagiem noziegumiem IeM un izmeklēšanas iestāžu pārstāvji regulāri ir snieguši intervijas un informāciju preses konferencēs, plašsaziņas līdzekļos un klātienes informatīvajos pasākumos, informējot sabiedrību par aktualitātēm iekšējās drošības jautājumos, tajā skaitā, smagu un sevišķi smagu noziegumu un organizētās noziedzības apkarošanā.

ONNAP pasākums 2.12. ir īstenots pilnībā.

**Secinājumi un priekšlikumi turpmākai rīcībai**

ONNAP pirmajā rīcības virzienā - veidot vienotu valsts pārvaldes institūciju nodarbināto izpratni un zināšanas par prioritārajām organizētās noziedzības darbības jomām un ietekmi, tika pilnībā īstenoti 4 pasākumi un daļēji īstenoti 5 pasākumi.

ONNAP otrajā rīcības virzienā - efektivizēt TAI darbību organizētās noziedzības novēršanas un apkarošanas prioritārajās jomās, t.sk. pilnveidojot sadarbību ar citām institūcijām un sabiedrību, tika pilnībā īstenoti 7 pasākumi un daļēji īstenoti 5 pasākumi.

Daļa no pasākumiem tika īstenoti daļēji, jo netika piešķirts to īstenošanai nepieciešamais papildus finansējums, kas bija aprēķināts un ietverts ONNAP, piemēram, analītiķu apmācības Latvijā, kaut arī apmācību programmas tika izstrādātas, operatīvās darbības tehnisko vienību kapacitātes stiprināšana, iegādājoties speciālās ierīces un tehniskos līdzekļus, tiesu ekspertīžu iestāžu tehniskās kapacitātes palielināšana, datortehnikas, biroja tehnikas un programmatūras (standarta un speciālās) atjaunošana. Daļa pasākumu pārskata periodā ir iesākta un tiks turpināta ārpus ONNAP īstenošanas laika ietvara.

ONNAP mērķis - efektivizēt ar organizēto noziedzību saistītu noziedzīgo nodarījumu novēršanu un apkarošanu, samazinot to negatīvo ekonomisko ietekmi, un radīt pilnvērtīgus apstākļus TAI cīņai ar organizētu noziedzību, pamatā ir sasniegts, taču pasākumi, kuru īstenošanai netika piešķirts nepieciešamais finansējums, nav īstenoti un joprojām ir aktuāli.

Politikas rezultāts - uzlabota personu un sabiedrības drošība valstī, samazinot organizētās noziedzības draudus ir sasniegts, jo īstenojot ONNAP ir būtiski uzlabotas TAI spējas, kapacitāte un to darbības efektivitāte organizētās noziedzības novēršanā un apkarošanā. Vienlaikus jāņem vērā arī tas, ka organizētā noziedzība regulāri attīsta savas spējas, izmanto jaunākās tehnoloģijas un pielāgo savu darbību, attīstot jaunas noziedzīgas darbības formas, kas prasa atbilstošu un savlaicīgu reakciju no TAI puses.

Virkni no ONNAP iekļautajiem pasākumiem, kas ir uzsākti, ir nepieciešams turpināt, lai saglabātu un pastiprinātu ONNAP īstenošanas rezultātā panākto pozitīvo ietekmi uz organizētās noziedzības novēršanu un apkarošanu.

Priekšlikumi par būtiskākajiem jautājumiem, kuru risināšanai ONNAP kontekstā ir nepieciešama turpmāka rīcība:

* Nepieciešams izstrādāt noziedzības novēršanas un apkarošanas efektivitātes novērtēšanas metodiku atbilstoši katras noziedzības darbības jomas specifikai, ko plānots izstrādāt NKIM projekta otrās kārtas ietvaros;
* Tā kā NKIM paredzēts stiprināt un attīstīt kā NNP stratēģisko noziedzības analīzes un monitoringa rīku, t.sk. veicot analīzi par noziedzību valstī, tās tendencēm, veicinošiem un mazinošiem faktoriem, ir būtiski turpmāk saskaņot NKIM darbību ar NNP darbību;
* Iesāktās aktivitātes apmācību jomā un vienotas izpratnes veidošanā par izmeklēšanas metodoloģiju ir turpināmas regulāri;
* Lai pilnībā nodrošinātu analītiķu kvalifikācijas atbilstību Eiropola un citu ES dalībvalstu vispārējam līmenim analītiskā darba jomā, analītiķu apmācības starptautiskā līmenī regulāri jāturpina;
* Nepieciešams turpināt veicamo pētījumu identificēšanu un īstenošanu, īpaši noziedzības apkarošanas efektivizēšanas jomā un ilgstoši pastāvošo organizētās noziedzības grupējumu apkarošanas risinājumu izstrādei;
* Nepieciešams īstenot iesākto radioreleju tīkla modernizāciju;
* Nepieciešams stiprināt kibernoziegumu apkarošanu, atbilstoši potenciālajam organizētās noziedzības radītajam apdraudējumam visos aktuālākajos virzienos;
* Arī turpmāk izvērtējama nepieciešamība mērķtiecīgi stiprināt TAI analītisko spēju kapacitāti;
* Nepieciešams nodrošināt jaunāko speciālo ierīču un tehnisko līdzekļu iegādi operatīvās darbības tehniskajām vienībām;
* Nepieciešams uzlabot tiesu ekspertīžu iestāžu tehnisko kapacitāti, lai paātrinātu un efektivizētu ekspertīžu iestāžu darbību;
* Nepieciešams nodrošināt uzsākto nacionālās kriminālizlūkošanas atbalsta informācijas sistēmas apakšsistēmas KEIS-DV infrastruktūras izveidi un tās sagatavošanu darbam;
* Jāīsteno TAI nepieciešamās datortehnikas un programmatūras iegāde;
* Turpināt uzsāktos pasākumus starpvalstu vienošanos un starptautisku sadarbības līgumu ietvaros personu speciālās aizsardzības jomā;
* Nepieciešams turpināt aktivizēt sadarbību ar NVO, komersantiem, kā arī valsts pārvaldes, pašvaldību iestādēm ar mērķi plašāk iesaistīt sabiedrību organizētās noziedzības apkarošanā.

Ņemot vērā informatīvajā ziņojumā minēto, ONNAP īstenojot sasniegtos rezultātus, organizētās noziedzības pastāvīgo pielāgošanos jaunām noziedzīgas darbības iespējām un tehnoloģiskajam progresam, kā arī organizētās noziedzības apkarošanas nozīmīgumu un prioritāro raksturu Latvijas nacionālo interešu īstenošanā, Eiropas Savienības organizētās noziedzības apkarošanas politikas plānošanas kontekstā un starptautiskās sadarbības organizētās noziedzības apkarošanā kontekstā, ir nepieciešams izstrādāt un īstenot ONNAP arī turpmākajam plānošanas periodam no 2022. līdz 2024. gadam, uzdodot tā izstrādi Iekšlietu ministrijai sadarbībā ar kompetentajām tiesībaizsardzības institūcijām un plāna īstenošanā iesaistītajām institūcijām un iekšlietu ministrei noteiktā kārtībā iesniegt to izskatīšanai Ministru kabinetā līdz 2021. gada 30. decembrim.

Iesniedzējs:

Iekšlietu ministre M. Golubeva

Vīza:

Valsts sekretārs D. Trofimovs

Stulpāns, 67219588

raimonds.stulpans@iem.gov.lv

1. http://polsis.mk.gov.lv/documents/6789 [↑](#footnote-ref-1)
2. Attiecīgais skaits neietver OAP “Vides noziegumi” un OAP “Dokumentu viltošana” pasākumus. [↑](#footnote-ref-2)